Na temelju Opće uredbe o zaštiti podataka (EU 2016/679), čl. 43. Zakona o zaštiti na radu (NN 71/14, 118/14, 154/14, 94/18, 96/18) i čl. 58. Statuta Osnovne škole Novo Čiče, Novo Čiče, Trg Antuna Cvetkovića 27, i nakon prethodnog savjetovanja s radničkim vijećem u donošenju Pravilnika o video nadzoru, Školski odbor na sjednici održanoj dana 04. listopada 2019. godine donio je

**Pravilnik o video nadzoru**

**Članak 1.**

1. Ovim Pravilnikom o video nadzoru (u daljnjem tekstu: Pravilnik) regulirano je prikupljanje obrada i čuvanje osobnih podataka korištenjem sustava video nadzora.
2. Osnovna škola Novo Čiče, Novo Čiče (u daljnjem tekstu: Škola) koristi sustav video nadzora oko škole na adresi Trg Antuna Cvetkovića 27, Novo Čiče, zbog sigurnosti učenika, radnika, posjetitelja/stranaka i imovine Škole, a posebno radi zaštite one imovine za koju je zakonom određeno da se trajno čuva te imovine koja služi za pohranjivanje i obradu podataka.
3. Poslodavac prikuplja osobne podatke korištenjem sustava video nadzora koji bilježi podatke izgleda i kretanja osoba. Opseg prikupljanja i daljnja obrada podataka korištenjem sustava video nadzora je ograničen na ispunjenje svrhe i stavka 1.ovog članka.
4. U svrhu iz stavka 1.ovog članka u obuhvatu sustava video nadzora su sva ulazna i izlazna vrata Škole, odnosno prostor oko škole koji se nalazi neposredno do ulaza i izlaza. Video nadzorom nisu pokriveni prostori unutar Škole.
5. Ovaj Pravilnik primjenjuje se na odgovarajući način sukladno zakonskim i podzakonskim aktima kojima se uređuje i regulira zaštita osobnih podataka i provedba sustava tehničke zaštite.
6. Izrazi koji se u ovom Pravilniku koriste, a koji imaju rodno značenje, bez obzira na to jesu li korišteni u muškom ili ženskom rodu, obuhvaćaju na jednak način i muški i ženski rod.

**Članak 2.**

1. Podatci prikupljeni korištenjem sustava video nadzora nalaze se na snimaču koji je zaključan u za to posebno namijenjenom, sigurnosnom ormaru u arhivi škole.
2. Pristup podatcima, odnosno uvid u sadržaj nastao korištenjem sustava video nadzora, ima ravnateljica i uz dozvolu ravnateljice voditelj obrade osobnih podataka.
3. Pristup podatcima, odnosno uvid u sadržaj nastao korištenjem sustava video nadzora, moguć je isključivo na lokalnom snimaču koji se nalazi u uredu ravnateljice Škole.
4. Izlučivanje snimljenog sadržaja i pohrana sadržaja nastalog korištenjem sustava video nadzora na druge medije, kao i daljnje korištenje istog, dopušteni su isključivo administratoru u slučajevima određenim zakonom.

**Članak 3.**

1. Podatci prikupljeni korištenjem sustava video nadzora čuvaju se najduže 30 dana, a nakon proteka tog vremena podatci se brišu ili uništavaju na odgovarajući način.
2. U slučaju opravdane potrebe, a u svrhu dokazivanja ravnateljica može u svakom pojedinačnom slučaju odlučiti da se podatci čuvaju duže od vremena navedenog u stavku 1. ovoga članka.
3. Odredba stavka 1. ovog članka ne odnosi se na slučajeve počinjenja kaznenog djela, oštećenja ili uništenja imovine i sl., kada se prikupljeni podatci o takvim događajima mogu sačuvati kao dokazni materijal te na pisani zahtjev ustupiti pravosudnim i policijskim tijelima.

**Članak 4.**

1. Ravnateljica Škole dužna je osigurati da se na vidnom mjestu pri ulasku u školu istakne

- obavijest da se prostor nadzire sustavom tehničke zaštite,

- podatak o voditelju obrade

- kontakt putem kojih ispitanik može ostvariti svoja prava.

1. Ravnateljica, kao ni bilo koja druga osoba, ne smije koristiti podatke o osobama prikupljene sustavom tehničke zaštite izvan njihove zakonske namjene.

**Članak 5.**

Ovaj pravilnik stupa na snagu danom objave na oglasnoj ploči Škole.

 Predsjednik Školskog odbora:

 \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

 Branka Jelenc Ćavarović

Ovaj pravilnik objavljen je dana 04. listopada 2019. godine i stupa na snagu dana 04. listopada 2019. godine.

Klasa:003-05/19-01/1

Urbroj:238/31-161-01-19-1

Novska, 04. listopada 2019.

 Ravnateljica:

 \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

 Sanja Povoljnjak, dipl. učiteljica